Ramaphosa: Aandklokreël, alkoholverkope, byeenkomste aangepas | Maroela Media
Pres. Cyril Ramaphosa (September 2021) (Foto: Elmond Jiyane/GCIS)
Pres. Cyril Ramaphosa het Donderdagaand die land toegespreek oor wysigings aan die land se reaksie op die Covid-19 pandemie.
Die president het gesê die daling in daaglikse nuwe gevalle, hospitaal-opnames en sterftes in alle provinsies beteken dat die land amptelik deur die derde golf van die pandemie beweeg het.
"Ons wil almal hê dat aktiwiteite moet hervat: ons wil weer vrylik kan sosialiseer, ons wil weer vrylik kan reis. Hierdie vryhede is binne ons bereik, maar slegs as ons almal ingeënt is en voldoen aan die basiese gesondheidsprotokol."
Ramaphosa het gesê tot dusver is 17 miljoen dosisse Covid-19-entstof toegedien en 8,6 miljoen volwassenes in die land is ten volle ingeënt. "Ons het 'n teiken van 70% van die volwasse bevolking gestel vir inentings voor die einde van die jaar. As ons dié teiken kan haal, sê die departement van gesondheid, kan ons tot 20 000 lewens red."
Om die teiken te haal moet 'n bykomende 16 miljoen dosisse vanjaar toegedien word – dit is sowat 250 000 dosisse vir elke enkele werksdag van elke week tot die middel van Desember.
Die landswye inentingsveldtog word vergroot deur Vooma-inentingsnaweke bekend te stel. Dit is 'n landswye veldtog om Suid-Afrikaners aan te moedig om ingeënt te word.
"Ons weet dit is vir mense moeilik om op 'n weeksdag 'n inentingsperseel te besoek – veral vir diegene wat werk, lang afstande moet pendel of diegene met gesinsverantwoordelikhede. Diegene wat nie deur die loop van die week ingeënt kan word nie, word aangemoedig om van dié geleentheid gebruik te maak."
Van 1 Oktober en op Saterdag 2 Oktober word die eerste inentingspersele landswyd oopgemaak om meer as 'n halfmiljoen mense te kan bereik.
Die departement van gesondheid het prioriteitsdistrikte geïdentifiseer in elke provinsie gebaseer op die getal mense wat nog nie ingeënt is nie en die huidige inentingskoers in elke distrik.
"Hierdie naweek is dus die eerste Vooma-inentingsnaweek in 'n rits uitreikprogramme."
Die kabinet het besluit om Suid-Afrika van vanaand om middernag van koronavirusvlak 2 na vlak 1 af te skuif. Die volgende maatreëls sal van krag wees:
Die aandklokreël verander na 00:00 – 04:00
Nienoodsaaklike instellings (restaurante, kroeë, fiksheidsentrums) moet teen 23:00 sluit
Maksimum persone binnenshuis verhoog van 250 na 750
Maksimum persone by 'n buitelug-byeenkoms verhoog van 500 na 2 000
Waar die venue te klein is om dié getalle te kan akkommodeer mag slegs 50% van die kapasiteit van die venue gebruik word (dit sluit in godsdienstige byeenkomste, politieke byeenkomste en sosiale byeenkomste asook restaurante, kroeë en soortgelyke plekke)
Maksimum getal by 'n begrafnis verhoog van 50 na 100
Die verkope van alkohol – vir verbruik op die perseel en weg van die perseel – word toegelaat volgens normale lisensievoorwaardes. Alkohol mag egter nie ná 23:00 verkoop word nie
Pres. Ramaphosa het gesê verdere verslapping van regulasies, veral wat betref sport- en kulturele byeenkomste word ook oorweeg. Meer inligting sal binnekort hieroor volg.
Die departement van gesondheid sal binnekort 'n inentingsertifikaat bekendstel wat 'n veilige en verifieerbare bewys sal wees van inenting. Dit kan gebruik word vir reise, toegang tot instansies en byeenkomste en enige ander aktiwiteit wat 'n bewys van inenting vereis.
"Ons benadering word gelei deur die Wêreldgesondheidsorganisasie se riglyne en voldoen aan internasionale beste praktyke."
Deur 'n bewys van inenting so maklik as moontlik te maak en dit te standaardiseer sal ook 'n bydrae lewer om internasionale reisbeperkings na en van ons land te verlig, het die president bygevoeg.
SA op Brittanje se rooilys
Ramaphosa het vroeër vandag telefonies met die Britse eerste minister Boris Johnson gesels om die kwessie te bespreek dat Suid-Afrika steeds op dié land se reisrooilys is. Dié lys word gebruik om die risiko van Covid-19 in verskillende lande aan te dui.
"Ek het ons saak aan hom voorgehou en hy het volle begrip daarvoor. Ons het albei ingestem dat besluite van dié aard deur die wetenskap gelei moet word. Ons is vol hoop vir 'n positiewe uitslag wanneer die kwessie oor die volgende paar dae weer onder hersiening kom."
Jy gaan my nie forseer om te vaccinate nie. Ons is alles behalwe dom. Wereld is vol van jou videos war jy se dat dit nie verpligtend is en mense sal nie forseer word nie. Maar hier doen jy dit nou. Jou moer man!
Dra van maskers bly en dit is n kriminele oortreding as blankes dit nie doen nie. By hul politieke samekomste en oproer geld die reel nie vir hulle nie. Wens hul wil dit aanspreek
Blah blah blah. Almal maak in elk geval net soos hulle wil…..
Ons agbare president het stemme nodig aldus die vergunning!!!
Dit is tog net interessant dat Afrika geen weerstand duld nie. Hulle wil reis, kom waar hulle wil en hê wat hulle eis. Vliegtuie, rubberbote, stompe seker ok as dit kon en beslis biljoene eie vir glo geskende regte. Selfs die klimaat is gronde vir kry. Binnekort sal iemand dalk ook groot vra vir hooikoors van 'n sekere plant wat hulle gaan moet plant vir groot geld en groot lekker maar doen moet Afrika doen.